Universis presentes litteras inspecturis, Guillermus miseratione divina episcopus Ambianensis, salutem in Domino sempiternam. Noveritis quod anno Domini millesimo ducentesimo nonagesimo quarto, die mercurii in octabis Purificationis beate Marie Virginis, congregatis personis ecclesiasticis provincie Lugdunensis, apud Matisconem, seu procuratoribus earumdem, ad tractandum super subventione quam excellentissimus princeps dominus Philippus, Dei gratia Francorum rex, a dictis personis, pro tuitione totius regni sui, sibi fieri supplicabat, reverendus in Christo pater ac dominus Hugo, Dei gratia episcopus Eduensis, gerens administrationem archiepiscopatus Lugdunensis, ipsius sede vacante, protestatus fuit coram nobis ibidem, ex parte ipsius domini regis missis, quod ecclesiam Lugdunensem non intendebat in aliquo obligare seu etiam onerare in subventione predicta, et inde petiit has nostras litteras sibi dari. In cujus rei testimonium, sigillum nostrum ipsis litteris duximus apponendum. Datum anno, die et loco supradictis.